作者:汪莘
標題:乳燕飛・賀新郎
內容:去郢頻回首。正橫江、蓀橈容與，蘭旌悠久。悵望龍門都不見，似把長楸孤負。念往日、佳人為偶。獨向芳洲相思處，採蘋花、杜若空盈手。乘赤豹，誰來後。雲中眼界窮高厚。覽山川、冀州還在，陶唐何有。木葉紛紛秋風晚，縹緲瀟湘左右。見帝子、冰魂廝守。應記薰弦相對日，酹一杯、太乙東皇酒。問此意，君知否。